Ritratti tas-seminar meħudin minn Adrian Grima, Yanika Schembri Fava u Nunziella Zahra Giglio. Nhar l-Erbgħa, 11 ta' Jannar 2017, bejn is-6.00pm u t-8.00pm, se jsir seminar pubbliku dwar "Il-Qtil ta' Patri Viċenz Grimani," bis-sehem ta' erba' akkademiċi ewlenin, għannej, u żewġ kitarristi. Dan is-seminar huwa miftuħ għall-pubbliku inġenerali u se jsir fil-Librerija tal-Fakultà tal-Arti, fl- Università ta' Malta, Tal-Qroqq . Din il-Librerija tinsab fit-tieni sular tal-bini tal-Arti (Old Humanities), wara t-teatru Temi Zammit. Id-dħul huwa b'xejn u fl-aħħar se jkun hemm bibita. Dakinhar tas-seminar dwar Il-Qtil ta' Patri Viċenz Grimani, se jkun hemm il-ktieb Min Qatel il-Patri? għall-bejgħ. Kitba ta' Marlene Mifsud Chircop u Mark Montebello. Dan is-seminar jistħarreġ ir-relazzjoni bejn il-qtil brutali ta' Patri Viċenz Grimani fl-1738 u l-fatt bil-Malti li beda jitgħanna fil-jiem ta' wara. Fuq il-bażi tal-ktieb storiku-narrattiv Min Qatel il-Patri?, ippubblikat mill-Klabb Kotba Maltin, l-awturi Marlene Mifsud Chircop u Mark Montebello jiddiskutu l-kuntest letterarju, storiku u kulturali ta' din ir-relazzjoni. Il-kelliema jiddiskutu wkoll x'kien aktarx wassal għall-qtil, x'ġara wara u, fil-kuntest tal-istudji storjografiċi, għala l-ġrajja għadha tista' tibqa' interessanti għalina llum. Fis-seminar jieħdu sehem ukoll mill-Università ta' Malta Dr Bernard Micallef , il-Kap tad-Dipartiment tal-Malti, u l-Prof. Carmel Cassar , mill-Istitut għat-Turiżmu, l-Ivvjaġġar u l-Kultura. Matul is-seminar, dan il-fatt se jitgħanna mill-għannej Kalċidon Vella, id-Danny , akkumpanjat mill-prim kitarrist Ronnie Calleja, ir-Ronnie , u kitarrist sekond. Ħajr lill-Klabb Kotba Maltin tal-għajnuna biex isir dan is-seminar. Ħajr lil Patri Mark Montebello Ritratti meħudin minn Kevin Kiomall Marlene Mifsud Chircop , mill-Mosta, hija riċerkatriċi tal-folklor Malti, għalliema u traduttriċi. Studjat fl-Università ta' Malta u ħadmet taħt il-gwida tal-folklorista Ġużè Cassar Pullicino u ta' żewġha, il-folklorista antropoloġiku Ġorġ Mifsud Chircop. Hija ppreżentat dokumentarji kulturali għat-televixin u ħadet sehem f'diversi programmi tar-radju. Ħadet sehem ukoll f'attivitajiet kulturali f'Malta u barra bħala narratriċi u interpretatriċi. Ippreżentat għadd ta' studji fuq il-folklor u l-għana Malti f'konferenzi f'Malta u barra u ħadet ħsieb il-parteċipazzjoni tal-għannejja u tan-narraturi f'attivitajiet kulturali lokali u barranin. Fl-2014, flimkien ma' oħrajn, organizzat f'Malta attività kulturali 'Grimani, min qatlu?'għal Science in the City. Mark Montebello , minn Tas-Sliema, huwa riċerkatur u għalliem. Huwa patri Dumnikan u saċerdot. Studja l-filosofija f'Malta, l-Italja u Spanja, u jgħallimha fl-Università ta' Malta u f'istituzzjonijiet oħra ta' tagħlim avvanzat. Flimkien ma' oħrajn, fl-2012 waqqaf il-fondazzjoni Philosophy Sharing , li taħdem f'Malta u Għawdex. Għamel ħafna snin ta' ħidma soċjali fil-Kottonera, fil-ħabs ta' Kordin u mal-vittmi tal-kriminalità. Huwa l-awtur ta' madwar tletin ktieb, l-aktar ta' natura filosofika u kritika. Huwa pijunier tal-istudju tat-tradizzjoni filosofika Maltija, li fuqha ppubblika diversi kitbiet u għallimha fl-Università ta' Malta. Ippubblika wkoll studji storiċi xjentifiċi, fosthom xogħlijiet fuq ir-riformatur soċjali Manwel Dimech. Bernard Micallef , attwalment il-kap tad-Dipartiment tal-Malti fl-Università ta' Malta, jgħallem il-letteratura Maltija, u t-teorija u l-kritika letterarja, u jmexxi teżijiet fil-livelli kollha. Mir-riċerka tiegħu fuq l-eżistenzjaliżmu fil-poeżija ta' Philip Sciberras fil-livell ta' MA, baqa' jispeċjalizza fl-ermenewtika u l-kritika tar-rispons tal-qarrejja. Ippreżenta studji fuq awturi Maltin u barranin f'għadd ta' konferenzi barra minn Malta, fosthom tliet konferenzi fl-Università ta' Harvard bħala mistieden tal- World Phenomenology Institute . Dawn it-taħditiet ġew ippubblikati fis-sensiela Analecta Husserliana (Springer). Micallef ippreżenta studji oħra f'konferenzi Ewropej, li ġew ippubblikati f'rivisti ewlenin.fosthom studju fuq il-ħassieb Hans-Georg Gadamer. Micallef kiteb l-introduzzjoni għal ġabriet ta' poeżiji ta' Maria Grech Ganado u ta' Philip Sciberras. Carmel Cassar huwa Professur Assoċjat tal-Istorja Kulturali fl-Istitut tat-Turiżmu, l-Ivvjaġġar u l-Kultura fl-Università ta' Malta. Ippubblika ħafna xogħlijiet fuq il-Kultura u l-Istorja Maltija u Mediterranja. Huwa l-awtur ta' Honour and Shame in the Mediterranean (2003), Daughters of Eve. Women, gender roles and the Impact of the Council of Trent in Catholic Malta (2002), A Concise History of Malta (2000, 2002), Sex, Magic an d the Periwinkle (2000), Society, Culture and Identity in Early Modern Malta (2000), Witchcraft, Sorcery and the Inquisition (1996) u Fenkata: an emblem of Maltese Peasant Resistance? (1994). Il-pubblikazzjonijiet ta' Cassar dehru f'rivisti akkademiċi fl-Italja, Franza, Spanja, il-Bulgarija, it-Tuneżija, l-Istati Uniti tal-Amerika, u Malta. Huwa ċ-Chairman tal-Culinary Culture Research Programme fl-Università ta' Malta.
Il-Qtil ta' Patri Viċenz Grimani